tartuNLP/wikipedia-smugri-20251201 huggingface dataset:
Legs and Boots

Legs and Boots on yhdysvaltalaisen laulaja-lauluntekijä Tori Amosin julkaisema livealbumien sarja vuodelta 2007. Amos äänitti ja julkaisi yhteensä 27 konserttia "American Doll Posse" -albumin kiertueelta syksyllä 2007. Ne julkaistiin digitaalisina latauksina. 
Sisältö.
Legs Boots äänitettiin yhteensä 27 eri konsertissa "American Doll Posse" -albumin kiertueella Yhdysvalloissa ja Kanadassa syksyllä 2007. "American Doll Posse" on konseptialbumi, jolla Amos esiintyy viiden eri alter egon roolissa. Näistä yksi oli Amosin oma lavapersoona Tori, muut olivat keksittyjä hahmoja. 
Amos käytti albumin hahmoja myös kiertueen konserteissa, hän esiintyi jokaisessa konsertissa osan aikaa jonkin keksityn hahmon roolissa. Amos esiintyi jonain alter egoista 5–8 kappaleeen ajan konsertin alussa. Tämän jälkeen yhtye soitti kappaleen ”Professional Widow” instrumentaalisesti. Amos esitti lopun show’n oma itsenään. Albumien kansikuvissa on esityksessä käytetty alter ego.
Jokaisessa livealbumissa on eri kappalelista. Useissa on mukana improvisaatioita. Amos esittää kappaleita kaikilta vuoteen 2007 mennessä julkaistuilta albumeilta, mutta pääpaino on albumilla "American Doll Posse". Vanhemmista kappaleista ”Cornflake Girl” on mukana kaikissa ja ”Hey Jupiter” lähes kaikissa konserteissa. Amos esittää osan kappaleista yhtyeensä kanssa ja osan soolona pianolla.
Julkaisu.
Jokainen konsertti julkaistiin erikseen digitaalisina latauksina, aluksi vain Yhdysvalloissa sivustolla toribootlegs.com. Nimestä huolimatta "Legs and Boots" -julkaisut eivät bootlegeja vaan levy-yhtiön virallisia julkaisuja. Ne olivat useimmiten ladattavissa jo muutama tunti konsertin jälkeen.
Livealbumit julkaistiin iTunesissa ja useilla muilla kansainvälisillä sivustoilla kesällä 2008. Ne on sittemmin julkaistu myös suoratoistopalveluissa.
Kappaleet.
Esityksessä käytetty hahmo on merkitty suluissa.
Iranin kansalaisuus

Iranin kansalaisuus on laillinen suhde yksittäisen henkilön ja Iranin islamilaisen tasavallan välillä. Maassa noudatetaan sekä ius soli- että ius sanguinis -periaatetta.
Kansalaisuuden saaminen syntymällä.
Syntyperäisiä iranilaisia ovat sellaiset henkilöt, jotka täyttävät vähintään yhden seuraavista ehdoista:
Vuodesta 2020 lähtien kansalaisuuden siirtäminen lapselle äidin kautta on myös ollut mahdollista.
Kansalaisuuden saaminen hakemuksella.
Hakemuksen perusteella Iranin kansalaisuus voidaan myöntää henkilölle, joka täyttää seuraavat ehdot:
Iranilaisen miehen kanssa naimisiin mennyt ulkomaalainen nainen saa Iranin kansalaisuuden automaattisesti. 
Kaksoiskansalaisuus ja kansalaisuuden menettäminen.
Iran ei tunnusta kaksoiskansalaisuutta, vaan kohtelee mahdollisia muiden maiden kansalaisuuksia omaavia iranilaisia ainoastaan Iranin kansalaisina.
Kansalaisuudesta luopuminen on mahdollista, mutta ainoastaan yli 25-vuotiaille, asevelvollisuuden suorittaneille, hallitukselta luvan saaneille, jotka ovat luopuneet Iranissa olevasta kiinteästä omaisuudestaan ja mahdollisesta perinnöstään.
Nehesi

Nehesi Aasehre tai Nehesy Aasehre oli Egyptin faarao, joka hallitsi neljännentoista dynastian aikana. Hän on yksi harvoista tämän dynastian hallitsijoista, jonka valtakaudesta löytyy todisteita. Hänet mainitaan muun muassa Raahun Sethin temppelin eteen pystytetyssä obeliskissa, kahdessa Tell Habwen steelassa, skrabeisssa sekä Tanisin pylväässä, johon on merkitty Nehesin äidin nimi. Nehesin isä on saattanut olla egyptiläinen hallintovirkamies tai sotilas, joka kaappasi vallan Niilin suiston koillisosassa. Torinon papyruksen mukaan Nehesi on järjestyksessä toinen neljännentoista dynastian kuninkaiden luettelossa.
Eve Hotti

Eveliina “Eve” Hotti (s. 1994/1995) on suomalainen näyttelijä ja laulaja.
Hotti tuli alun perin tunnetuksi "The Voice of Finland" -kilpailusta vuonna 2013. Hän teki sopimuksen Kaiku Entertainmentin kanssa vuonna 2015. Hotti esiintyi skitsofreenikko Satakielen roolissa sarjassa "Sekasin". Sarjan ensimmäisen tuotantokauden jälkeen hän teki kouluvierailuja puhujana mielenterveysaiheista. Hotti on tehnyt esiintymisiä myös sarjoissa "Donna" ja "Roba".
Hotti oli 5-vuotias vanhempiensa erotessa. Hän oli 9-vuotias isänsä tehdessä itsemurhan. Hotti sairastui parikymppisenä itse keskivaikeaan masennukseen.
Kemal Atatürkin kunnianosoitukset

Mustafa Kemal Atatürk otti jo elämänsä aikana vastaan useita palkintoja ja kunnianosoituksia.
Nimi ja tittelit.
Atatürk () on Kemalin lisänimi, jonka hän sai Turkin parlamentilta samassa yhteydessä, kun Turkissa tehtiin päätös sukunimien käyttöön ottamisesta.
Vuonna 1921 Sakaryan taistelun jälkeen parlamentti antoi Kemalille marsalkan arvonimen ja titteli gazi ().
Ritarikunnat ja mitalit.
Ulkomaalaiset.
Lähde:
Evinin vankila

Evinin vankila () on Teheranin pohjoisosien kukkuloilla Iranissa sijaitseva, vuonna 1971 rakennettu vankila. Sitä on laajennettu sittemmin. Evinin vankila on tullut tunnetuksi poliittisten vankien pitämisestä ja ihmisoikeusloukkauksista.
Evinin vankilassa pidettiin jo Mohammad Reza Pahlavin vallan myöhäisvaiheissa tuhansia poliittisia vankeja, joita myös kidutettiin ja teloitettiin. Sinne vangittiin myös ulkomaalaisia ja kaksoiskansalaisia. Iranin vallankumouksen (1979) jälkeen Evinin vankilaan sijoitettiin aiempiin vallanpitäjiin kytkeytyneitä henkilöitä. Tulevina vuosina sinne suljettiin myös niitä, jotka kannattivat vallankumouksen asiaa, mutta muuttuivat myöhemmin islamilaisen tasavallan johdon silmissä uhkaaviksi. Loppukesästä 1988 Evinin vankilan poliittisia vankia teloitettiin tuhansittain pintapuolisten oikeuskäsittelyjen jälkeen. Evinin vankilaan on sijoitettu myös tavanomaisista rikoksista syytettyjä ja iranilaisia intellektuelleja.
Evinin vankilassa on Human Rights Watchin mukaan käytetty menetelminä kidutuksen uhkaa, määrittämättömän mittaisen vankeuden uhkaa, vankien perheenjäsenten kidutuksen uhkaa, useita pitkiä päivittäisiä kuulusteluja, lääketieteellisen hoidon eväämistä ja vankien perheenjäsenten vierailujen eväämistä. Evinin vankilan tulipalossa kuoli lokakuussa 2022 vähintään kahdeksan vankia.
Kesäkuussa 2025 Israel teki ilmaiskun vankilaan osana Israelin–Iranin sotaa. Iranin viranomaisten mukaan iskussa kuoli 80 henkilöä, heidän joukossaan vankeja ja henkilökuntaa.
Brandt Clarke

Brandt Clarke (s. 9. helmikuuta 2003 Nepean, Ontario, Kanada) on kanadalainen jääkiekkoilija, pelipaikaltaan puolustaja. Clarke edustaa NHL-joukkue Los Angeles Kingsia.
Ennen NHL-uransa Clarke pelasi OHL:ssä Barrie Coltsin joukkueessa ja Slovakian Extraligassa HC Nové Zámkyn joukkueessa. Los Angeles Kings varasi hänet ensimmäisellä kierroksella kahdeksannella varausvuorolla . Clarke on pelannut 25 NHL:n runkosarjan ottelua. Näissä otteluissa hän on tehnyt kaksi maalia ja kuusi syöttöä eli yhteensä kahdeksan tehopistettä. Clarke on pelannut 26 Slovakian Extraligan runkosarjan ottelua. Näissä otteluissa hän on tehnyt viisi maalia ja kymmenen syöttöä eli yhteensä 15 tehopistettä. Kaikki uran tilastot päivitetty 7. lokakuuta 2024.
Hakan Ünsal

Hakan Ünsal (s. 14. toukokuuta 1973 Sinop) on turkkilainen jalkapalloilija, pelipaikaltaan useimmiten vasen laitapuolustaja. Hän pelasi Turkin A-maajoukkueessa 33 maaottelua vuosina 1996–2004 ja saavutti pronssia MM-kilpailuissa 2002.
Hakan Ünsal edusti Turkin pääsarjassa Kardemir Karabüksporia kaudella 1993–1994, Galatasarayta kausina 1994–2005 ja Çaykur Rizesporia loppuvuonna 2005. Hän voitti Turkin liigamestaruuden vuosina 1997, 1998, 1999, 2000 ja 2002 sekä Turkin Cupin vuosina 1996, 1999, 2000 ja 2005. Kaudella 1999–2000 hän pelasi UEFA-cupin voittaneessa Galatasarayn joukkueessa viisi ottelua ja tuli loppuottelussa Arsenalia vastaan vaihdosta kentälle. Elokuussa 2000 hän pelasi voitokkaassa UEFA Super Cupin loppuottelussa Real Madridia vastaan alusta loppuun. Helmi-elokuussa 2002 Hakan Ünsal edusti englantilaista Blackburn Roversia ja pelasi kahdeksan Valioliigan ottelua.
Hakan Ünsal pelasi Turkin alle 21-vuotiaiden maajoukkueessa. Hän pelasi Turkin A-maajoukkueessa ensimmäisen kerran elokuussa 1996 MM-karsintaottelussa Belgiaa vastaan. Hän pelasi EM-kilpailuissa 2000 täydet minuutit alkulohko-ottelussa Ruotsia ja tappiollisessa puolivälieräottelussa Portugalia vastaan. Hän saavutti MM-pronssia vuonna 2002. Hän pelasi tuossa MM-turnauksessa avauskokoonpanossa alkulohko-otteluissa Brasiliaa ja Kiinaa sekä neljännesvälieräottelussa Japania vastaan ja tuli vaihdosta kentälle pronssiottelussa Etelä-Koreaa vastaan. Hän sai Brasilia-ottelussa kaksi varoitusta ja oli niistä saamansa pelikiellon vuoksi poissa seuraavasta ottelusta. Jälkimmäinen varoitus tuli hänen potkaistuaan pallon voimalla kohti kulmapotkun antamiseen valmistautuvaa brasilialaispelaaja Rivaldoa. Pallo osui Rivaldon polven tienoille, mutta Rivaldo piteli tuskaisan näköisesti kasvojaan. Sittemmin Rivaldo sai sakot filmaamisesta tässä tilanteessa. Hakan Ünsal pelasi viimeiseksi jääneen 33. A-maaottelunsa elokuussa 2004 ystävyysottelussa Valko-Venäjää vastaan.
Jüri Mõis

Jüri Mõis (s. 15. lokakuuta 1956 Pärnu, Neuvosto-Viro) on virolainen yrittäjä ja poliitikko. Hän oli Viron sisäministeri vuonna 1999, Tallinnan pormestari vuosina 1999–2001 ja yksi Hansabankin perustajista. 
Neuvosto-Viron aika.
Jüri Mõis kävi koulua kotikaupungissaan Pärnussa vuoteen 1974 asti. Hän suoritti taloustieteen opinnot Tallinnan ammattikorkeakoulussa vuonna 1980. Siellä hän opiskeli teollista suunnittelua. Vuosina 1980-1983 hän työskenteli tutkijana Neuvosto-Viron tiedeakatemian talousinstituutissa. Vuodesta 1984 vuoteen 1991 hän työskenteli johtotehtävissä Neuvosto-Viron kuljetusalalla. Vuosina 1988-1989 hän opiskeli kansainvälistä liikkeenjohtoa Viron kaupallisessa korkeakoulussa.
Yrittäjänä 1990-luvun itsenäistyneessä Virossa.
Vuonna 1991, Viron itsenäistymisvuonna, Mõis perusti Hansapankin, joka oli spin-off Tartu Kommertspankista yhdessä mutamien virolaisten talousihmisten kanssa. Hansapankista kasvoi nopeasti yksi Baltian suurimmista luottolaitoksista, jolla on konttorit myös Venäjällä. Jüri Mõis toimi vuosina 1991-1998 Hansapankin toimitusjohtajana ja hallintoneuvoston puheenjohtajana. Hänen nimensä oli 1990-luvulla erityisesti julkisten palvelujen laajan yksityistämisen kannattajana.
Politiikassa.
Yrittäjätoiminnan lisäksi Jüri Mõis siirtyi politiikkaan 1990-luvun lopulla. Hän liittyi konservatiiviseen Isänmaaliittoon, jota johti Mart Laar. Jüri Mõisista tuli sisäministeri Laarin II hallitukseen, joka astui virkaansa maaliskuussa 1999. Hän toimi sisäministerinä marraskuuhun 1999, jonka jälkeen hän siirtyi Tallinnan pormestariksi marraskuusta 1999 kesäkuuhun 2001 asti. 
Poliitikkouran jälkeinen aika.
Jüri Mõis etääntyi 2000-luvun alun jälkeen politiikasta eroamalla Isänmaaliitosta vuonna 2003. Kuitenkin vuonna 2017 hän asettui ehdokkaaksi Viron kunnallisvaaleissa saavuttamatta menestystä.
Luovutuaan Hansabankin johdosta ja poliitikkouransa jälkeen Mõis on ollut pääomasijoittajana. Hän on ollut perustamassa tuulipuistoja. Hänellä on osakkeita tuulipuistoja omistavasta Nelja Energia AS:sta, rakennusmateriaaleja valmistavasta Talotista ja sahaa valmistavasta Brenstolista. Jüri Mõis on myös osakas rehujen maahantuontiyrityksessä.
Pelko on aseeni

Pelko on aseeni ("Fear Is the Key") on Michael Tuchnerin ohjaama brittiläinen toimintatrilleri vuodelta 1972. Elokuva perustuu skottikirjailija Alistair MacLeanin samannimiseen romaaniin, jonka pohjalta käsikirjoituksen laati Robert Carrington. Pääosissa näyttelevät Barry Newman, Suzy Kendall, John Vernon ja Dolph Sweet sekä Ben Kingsley ensimmäisessä ja ainoassa elokuvaroolissaan ennen "Gandhia" (1982).
Juoni.
Sukeltajana toimiva mies on radioyhteydessä lentomatkalla olevien vaimonsa ja lapsensa kanssa hetkellä, jolloin näiden lentokone syöksyy maahan. Mies lähtee kostoretkelle lennosta vastanneita tahoja vastaan, ottaa öljypohatan tyttären panttivangiksi ja lyöttäytyy sukeltajaksi ryhmään, joka yrittää nostaa ylös lentokoneessa olleen arvoesinerahdin. Pirullisen kostosuunnitelman toteuttamiseen menee mieheltä kolme vuotta.
Vastaanotto.
"The New York Timesin" Roger Greenspunin mielestä "Pelko on aseeni" on suhteellisen toimiva toimintaelokuva, jota tähdittää edellisvuoden elokuvasta "Nasta laudassa" suosioon noussut Barry Newman ja johon Louisianan osavaltion suomaisemat tuovat oman lisänsä. "Video-oppaassa" vuodelta 1994 Bello Romano antaa elokuvalle kolme tähteä viidestä ja kirjoittaa, ettei vauhdista ainakaan ole pulaa tässä epätasaisessa elokuvassa. "Helsingin Sanomien" aikalaiskriitikko Paula Talaskivi piti elokuvaa kiintoisasti laadittuna jännärinä, jonka katsoja saa pitkään arvailla jopa salaperäisen päähenkilön todellisia aikeita. Saman lehden tv-elokuvien kriitikko Mikael Fränti puolestaan tyrmäsi tuotoksen vuonna 1990. Hänen mielestään elokuva on kehnoimmista kehnoin yritelmä, jonka ”tekijöillä ei ole ollut minkäänlaista käsitystä oikeastaan mistään asiasta maan ja taivaan välillä”. Elokuvan alkuun sijoitettujen irrallisten väkivalta- ja takaa-ajokohtausten ja pitkän pohjustuksen jälkeen tarina pääsee varsinaisesti alkuun vasta puolenvälin tienoilla, jos silloinkaan.
Matt Coronato

Matt Coronato (s. 14. marraskuuta 2002 Greenlawn, New York, Yhdysvallat) on yhdysvaltalainen jääkiekkoilija, pelipaikaltaan oikea laitahyökkääjä. Coronato edustaa NHL-joukkue Calgary Flamesia.
Ennen NHL-uraansa hän pelasi USHL-joukkue Chicago Steelissa ja Harvardin yliopiston joukkueessa. Calgary Flames varasi hänet ensimmäisellä kierroksella 13. varausvuorolla . Coronato on pelannut 112 NHL:n runkosarjan ottelua. Näissä otteluissa hän on tehnyt 56 tehopistettä. Coronato kuului Yhdysvaltain joukkueeseen vuoden 2022 alle 20-vuotiaiden MM-kilpailuissa. Uran tilastot päivitetty 3. toukokuuta 2025. Toukokuussa 2025 Coronato solmi Flamesin kanssa seitsemänvuotisen ja yhteensä 45,5 miljoonan dollarin arvoisen jatkosopimuksen.
Nokia 3210 (2024)

Nokia 3210 (2024) on HMD Globalin toukokuussa 2024 julkistama matkapuhelin. Puhelimessa on 2,4 tuuman näyttö, Series 30+ -käyttöjärjestelmä, FM-radio ja microSD-muistikorttipaikka. Tallennustilaa on 128 megatavua ja keskusmuistia 64 megatavua. Kameran tarkkuus on kaksi megapikseliä, ja akun kapasiteetti on 1 450 milliampeerituntia.
Civilization VII

Sid Meier's Civilization VII (yleisesti "Civilization VII" tai "Civilization 7") on Firaxis Gamesin kehittämä vuoropohjainen strategiapeli. Peli julkaistiin 11. helmikuuta .
Peli kuuluu "Civilization"-pelisarjaan.
Aiemmista sarjan julkaisuista poiketen peli julkaistiin myös konsoleille samaan aikaan tietokonejulkaisun kanssa.
Pelin ensimmäinen traileri esitettiin 21. elokuuta 2024 Gamescomin avajaisten yhteydessä.
Vastaanotto.
Peli sai IGN:n arvostelussa arvosanaksi 7/10. Arvostelussa moitittiin yksinkertaistamisen ja virtaviivaistamisen menneen liian pitkälle. Peliä kutsuttiin turhauttavan rajoittuneeksi annetussa tiedossa. Sodankäyntiä ja diplomatiaa on sen sijaan parannettu. "The Guardianin" arvostelussa peli sai viisi tähteä viidestä. Arvostelussa pelin sanottiin olevan ajanhetkeen sopiva ja keskittyvän enemmän inhimilliseen draamaan ja saavutuksiin kuin kasvottomiin yksiköihin.
Soundtrack.
Lähde:
Kolmastoista huhtikuuta

Kolmastoista huhtikuuta on Vesa-Matti Loirin 1. marraskuuta 2024 julkaistu livealbumi. Albumi nauhoitettiin keväällä 2018 G Livelabissa Helsingissä.
Krunefossen

Krunefossen on vesiputous Norjassa, Strynin kunnassa. Se on Kruneelvan varrella, Sogn og Fjordanessa, Kjendalenin päässä Lovatnetin seudulla. Sen kokonaiskorkeus on noin 485 metriä. Putouksen välillä on useita sarjoja ja loppuosassa se jakautuu kahtia. Putouksesta on parhaiten nähtävissä alaosa, joka on korkeudeltaan noin 160 metriä. Lähistöllä sijaitsevia muita vesiputouksia ovat Høysteinfossen, Ramnefjellsfossen, Huldrefossen, Tinjefjellfossen ja Kapefossen. Krunefossen saa alkunsa Jostefodin jäätiköltä. 2016–2019 jäätikön eteläosa siirtyi ja tämän myötä vesi alkoi virrata kahtena virtana.
Eva (kappale)

Eva on suomalaisyhtye Nightwishin kappale ja single albumilta "Dark Passion Play". Single julkaistiin 25. toukokuuta 2007, ja sen pystyi lataamaan ainoastaan internetistä. "Eva" on Nightwishin ensimmäinen kappale, jossa lauloi Anette Olzon. "Evan" kansikuva julkaistiin 16. toukokuuta, ja lyhyt näyte kappaleesta 23. toukokuuta. Nightwish ilmoitti lähettävänsä kaikki singlen tuotot hyväntekeväisyyteen.
Single nousi Suomessa latauslistan ensimmäiselle sijalle, ja singlelistan 14. sijalle.
Harjaravut

Harjaravut (Atyidae) on katkarapuihin kuuluva äyriäisheimo. Heimon lajeja elää kaikilla mantereilla makeissa vesissä. Useita niistä pidetään myös akvaarioissa.
Lajit ja anatomia.
Harjaravut on hyvin runsaslajinen heimo. Siihen kuuluu 39–42 sukua ja vähintään 469 lajia. Esimerkiksi "Caridina"-suvussa on ainakin 290 lajia. Heimon lajit kasvavat useimmiten 2–6 cm pitkiksi, mutta esimerkiksi "Atya"-suvun lajit voivat olla yli 10 cm pitkiä. Tunnusomainen piirre heimon ravuille on ensimmäisten raajojen hyvin pitkät sukaset, jotka ovat kimppuina. Ruumiinmuodoltaan harjaravut ovat kyljistään litteitä. Harjarapujen selkäkilvessä saattaa olla harjanteita, ja kaikilla lajeilla ei ole otsapiikkiä. Uimajalkojen päässä on myös sukaskimppu.
Levinneisyys ja elintavat.
Harjarapujen levinneisyysalue on erittäin laaja. Niitä tavataan Etelä- ja Kaakkois-Euroopassa, Aasiassa, Australiassa, Afrikassa sekä Keski- ja Etelä-Amerikassa. Ne elävät lauhkeissa tai lämpimissä järvissä, lammissa, hitaasti virtaavissa joissa ja maanalaisissa lähteissä. Osa lajeista vaatii murtovettä kehittyäkseen toukista täysikasvuisiksi. Harjarapujen ravintoa ovat levät, bakteerit ja kuollut orgaaninen aines.
Sosialidemokraattinen puolueopisto

Sosialidemokraattinen puolueopisto oli vuosina 1911-1913 toiminut Suomen Sosialidemokraattisen Puolueen puolueopisto. Sen johtajana toimi Otto Wille Kuusinen, joka oli samaan aikaan myös SDP:n puheenjohtajana.
Historia.
Ajatus puolueopistosta syntyi vuonna 1906 pidetyssä Oulun puoluekokouksessa, jossa tehtiin päätös kolme kuukautta kestävästä "agitaattoriseminaarista". Hanke nytkähti eteenpäin vasta 1908, jolloin asiaa pohtinut komitea ehdotti seminaarin sijasta erityisen puolueopiston perustamista. Sen tavoitteeksi tuli pelkkien agitaattorien ja matkapuhujien kouluttamisen lisäksi valmentaa puolueen jäseniä muun muassa sanomalehtityöhön sekä työväenjärjestöjen luottamustoimiin. Kurssien kestoksi suunniteltiin kolme kuukautta ja oppilasmääräksi noin 50. 
Varojen puutteen ja erinäisten muiden ongelmien johdosta puolueopiston ensimmäinen kurssi käynnistyi vasta joulukuussa 1911 Helsingin työväentalon tiloissa. Opiskelijoita ilmoittautui niin paljon, että osallistujia piti karsia valintakokeilla ja näin ensimmäisen kurssin oppilasmääräksi tuli 57. Kurssiaikaa oli lyhennetty kahteen kuukauteen. Ensimmäisen kurssin opettajia olivat O. W. Kuusisen (talousoppi, kansainvälinen työväenliike, valtio-oppi) lisäksi Edvard Gylling (Suomen yhteiskunnan taloudellinen kehitys, maatalous- ja metsäpolitiikka, tilasto-oppi), Herman Saxman (ammatillinen työväenliike), Kaarlo Heinonen (ammatillinen työväenliike), Matti Paasivuori (työväenlainsäädäntö), J. W. Keto (kunnallispolitiikka, finanssioppi), Väinö Hakkila (lakioppi), Vilho Lehokas (puhetaito), N. Vanamo (kirjanpito) ja V. Peltonen (laskento).
Puolueopisto ei kyennyt jatkamaan toimintaansa seuraavana syksynä, joten korvaajaksi pidettiin lyhyempiä kursseja kahdeksassa eri vaalipiirissä. Seuraava kolmen kuukauden pituinen kurssi käynnistyi vasta syyskuussa 1913. Kurssi jäi opiston viimeiseksi, kun samana syksynä pidetyssä puoluekokouksessa päätettiin siirtää valistustyön painopiste piiritasolle. Vuonna 1914 syttynyt ensimmäinen maailmansota teki toiminnan jatkossakin mahdottomaksi.
Apti Alaudinov

Apti Aronovitš Alaudinov (; s. 5. lokakuuta 1973 Stavropol) on venäläinen kenraalimajuri.
Alaudinov on toiminut Ukrainan sodassa tšetšeenien Ahmat-pataljoonan komentajana. Hän osallistui monien Wagner-ryhmän palkkasotilaiden integrointiin Ahmat-pataljoonaan Wagner-ryhmän kapinan jälkeen. Alaudinov sai toiminnastaan Ukrainassa Venäjän federaation sankarin arvonimen.
16. huhtikuuta 2024 Alaudinov asetettiin Vladimir Putinin määräyksellä Venäjän puolustusministeriön sotilaallis-poliittisen osaston varapäälliköksi. Osasto vastaa poliittisesta kuuliaisuudesta asevoimissa. Alaudinov on myös toiminut Tšetšenian varasisäministerinä.
Matias Petäistö

Matias Petäistö (s. 15. marraskuuta 1990 Kalajoki) on suomalainen entinen Maavoimien erikoisjoukkojen sotilas, nykyinen yrittäjä sekä online-kuntovalmentaja. Hän pyörittää "Petäistö Coaching" -nimistä verkkovalmennukseen pohjautuvaa kuntovalmennus-yritystä. Lisäksi hän omistaa Hiihtokeskus Sveitsin Hyvinkäällä. Hän palveli yhteensä 10 vuotta Suomen maavoimien erikoisjoukoissa Utin jääkärirykmentissä osaston pioneerina sekä varajohtajana. Hänen puolisonsa Anette Petäistö haki avioeroa Petäistöstä yksin tammikuussa 2025.
Vuodesta 2022 alkaen Petäistö nähtiin yhtenä "Erikoisjoukot"-sarjan kouluttajista yhdessä Janne Lehtosen, Jan Knutin sekä Robin Hendryn kanssa.
Porvoossa asuva Matias Petäistö on toimittaja-tietokirjailija Helena Petäistön kummipoika.
Al-Saffat

Al-Saffat (, on Koraanin 37. suura. Se luokitellaan mekkalaiseksi ja sisältää 182 jaetta. Nimensä suura on saanut ensimmäisen jakeen valaformulasta "Kautta riviin järjestettyjen".
Sisältö.
Suura sisältää seuraavat kokonaisuudet:
Valaformula.
Jakeet 1–3 aloittavat suuran valalla, kuten tapahtuu monissa varhaisiksi katsotuissa suurissa. Myöhemmin valat korvautuvat usein "mystisillä kirjaimilla" tai kirjaviittauksilla. Tässä tapauksessa valaformula alkaa: Kautta riviin järjestettyjen, laumaa ajavien ja varoitusta lukevien: teidän Herranne on yksi - - ".
Jinnit ajetaan pois.
Jakeet 6–10 kertovat, että alinen taivas on varustettu tähdillä terävine lieskoineen, jotka koristelun lisäksi on tarkoitettu heittoaseiksi salakuuntelijoita vastaan. Hämeen-Anttilan mukaan salakuuntelijat ovat jinnejä ja saatanoita, jotka pyrkivät kuuntelemaan taivaan puheita. 
Uskovien palkka: Paratiisin tummasilmäiset neidot.
Jakeet 40–61 kuvailevat, miten autuuden tarhat ovat odottamassa Jumalan vilpittömiä palvelijoita. Jakeissa 48–49 kerrotaan Paratiisissa odottavista neidoista eli huureista. Käännökset poikkeavat huomattavasti toisistaan. 
Christoph Luxenberg poikkeaa eniten kääntäjistä, sillä hän on lukenut Koraania poistamalla siitä ensin myöhemmin lisätyt diakriittiset merkit ja etsimällä sanojen merkityksiä myös syyrianarameasta, joka hänen mielestään on Koraanin alkuperäiskieltä yhdessä arabian kanssa. Hänen tulkintasa jakeista muuttaa upeat, tummat tai suuret silmät Paratiisin viinirypäleiksi, ja samalla neidot katoavat kokonaan: 
Helvetin kuvaus.
Jakeet 62–70 kertovat oloista Helvetissä. Helvetin pohjalla kasvaa zaqqum-puu, jonka kukinto on kuin käärmeen pää. Syntiset syövät niitä ja juovat kiehuvaa vettä, minkä jälkeen he palaavat tuleen. 
Jumalan lapset.
Jakeet 149–157 polemisoivat ironisoiden ja pilkallisesti väitettä, että Jumalalla olisi lapsia tai enkelit olisivat naispuolisia. Uskottomia syytetään valehtelijoiksi.
KNDS Deutschland

KNDS Deutschland GmbH &amp; Co, aiemmin Krauss-Maffei Wegmann GmbH &amp; Co. KG eli KMW, on saksalainen puolustusteollisuusyhtiö, jonka kotipaikka on München. Yhtiö kuuluu KNDS-konserniin ja valmistaa monenlaisia aseita ja sotilaskalustoa, kuten panssariajoneuvoja.
Historia.
Nykyisen yrityksen juuret ovat Krauss ja Maffei -yrityksistä syntyneessä Krauss-Maffeissa. Krauss-Maffei Wegmann (KMW) syntyi vuonna 1999, kun Krauss-Maffein puolustusalan osasto irrotettiin ja yhdistettiin Wegmann &amp; Co.:n kanssa omaksi uudeksi yhtiökseen. Krauss-Maffei jäi valmistamaan muita tuotteita, kuten ruiskuvalukoneita.
Joulukuussa 2015 KMW ja ranskalainen Nexter muodostivat yhdessä uuden holdingyhtiön, KMW+Nexter Defense Systemsin (KNDS), jonka omistivat puoliksi KMW:n yksityisomistajat ja Ranskan valtio. Osana tämän yhtiön uudelleenbrändäämistä KNDS:ksi, muuttui tytäryhtiöidensä KMW:n nimi KNDS Deutschlandiksi ja Nexterin nimi KNDS Franceksi vuonna 2024. Nimet kuvaavat yhtiöiden kotimaita ja juuria.
Tuotteet.
Krauss-Maffei, Krauss-Maffei Wegmann ja KNDS Deutschland ovat valmistaneet monenlaista sotilaskalustoa.
Paul Letarouilly

Paul Marie Letarouilly (1795–1855) oli ranskalainen arkkitehti. Hänen merkittävintä tuotantoaan ovat kaksi Rooman renessanssiarkkitehtuuria käsittelevää pääteosta "Les édifices de Rome moderne" (1840–1855, 1868–1874; kolme nidosta kaiverrettuine lehtineen, yksi tekstiä) ja "Le Vatican et la basilique de Saint Pierre" (1882, kaiverrettuja lehtiä ilman tekstiä).
City of Lover

 
City of Lover (tunnettu myös nimellä "Taylor Swift: City of Lover Concert") oli yhdysvaltalaisen laulaja-lauluntekijä Taylor Swiftin Pariisissa Ranskassa 9. syyskuuta 2019 pitämä konsertti, joka julkaistiin televisio-ohjelmana. Konsertilla markkinoitiin Swiftin elokuussa 2019 julkaistua albumia "Lover". 
Konsertti esitettiin Yhdysvalloissa ABC-kanavalla 17. toukokuuta 2020 ja julkaistiin tämän jälkeen Disney+- ja Hulu-suoratoistopalveluissa. Kappaleet on julkaistu myös livealbumina "Lover (Live from Paris)" (2020).
Konsertti.
"City of Lover" -konsertti pidettiin Pariisin Olympia-teatterissa 9. syyskuuta 2019. Sillä markkinoitiin Swiftin uusinta albumia "Lover", joka oli julkaistu elokuussa 2019. Konsertissa oli yleisöä 2 000 henkeä. Tapahtumaan ei oltu myyty pääsylippuja. Liput oli arvottu albumin ostaneiden fanien kesken. Konsertin nimi "City of Lover" (suom. rakastajan tai rakastetun kaupunki) tulee siitä, että Pariisia kutsutaan usein ”rakkauden kaupungiksi”. 
Konsertin ohjelmaan kuului yhteensä 16 kappaletta, joista puolet oli albumilta "Lover". Kappaleet ”The Man”, ”Death by a Thousand Cuts” ja ”Cornelia Street” esitettiin ensimmäistä kertaa. Swift esitti osan kappaleista akustisesti soolona ja osan yhtyeensä kanssa. Uusien kappaleiden lisäksi ohjelmistossa oli suosittuja vanhempia kappaleita kuten ”Blank Space”, ”Shake It Off”, ja ”Love Story” ja ”Delicate”.
Konsertti jäi ainoaksi "Lover"-albumiin liittyväksi konsertiksi (lukuun ottamatta Swiftin festivaaliesiintymisiä vuonna 2019). Vuodelle 2020 suunniteltu kiertue "Loverfest" jouduttiin perumaan koronapandemian takia.
Televisio-ohjelma.
Konsertti esitettiin Yhdysvalloissa ABC-televisiokanavalla 17. toukokuuta 2020 nimellä "City of Lover". Ohjelma julkaistiin tämän jälkeen Disney+- ja Hulu-suoratoistopalveluissa. Ohjelman kesto oli 42 minuuttia. Ohjelmassa oli mukana konsertin kappalelistasta vain "Lover"-albumin kappaleet. Tämä saattoi johtua Swiftin ja hänen entisen levy-yhtiönsä välisistä kiistoista. Swift sanoi marraskuussa 2019, että levy-yhtiö ei antanut hänen esittää vanhoja kappaleitaan televisiossa ennen kuin sopimuksen vaatima aika uusien versioiden tekemiseen oli umpeutunut.
Livealbumi.
Televisio-ohjelman kappaleet julkaistiin livealbumina Soundcloud-palvelussa nimellä "Lover (Live from Paris)". Kappaleet lisättiin muihin suoratoistopalveluihin promosingleinä. Livealbumi julkaistiin LP:nä ystävänpäivänä 14. helmikuuta 2023.
Heinrich Lhotzky

Heinrich Lhotzky (21. huhtikuuta 1850 Claußnitz – 24. marraskuuta 1930 Ludwigshafen, Bodensee) oli saksalainen uskonnollinen kirjailija. Hän toimi saksalaisten siirtolaisten sielunpaimenena Venäjällä 1885–1901, palasi sitten Saksaan ja alkoi, ensin yhdessä Johannes Müllerin kanssa, toimia kirkollisista muodoista vapaan uskonnollisen elämän hyväksi. Hän julkaisi vuodesta 1905 aikakauslehteä "Leben".
Ardsley-on-Hudson station

Ardsley-on-Hudson station on Metro-North Railroadin paikallisjunaliikenteen asema, jolla ei ole lipunmyyntiä. Se on kulkukelpoinen liikuntarajoitteisille.
Uudenenglanninkaniini

Uudenenglanninkaniini eli appalakkienkaniini ("Sylvilagus transitionalis") on pumpulihäntäkaniineihin kuuluva laji, jota tavataan Yhdysvaltain koillisosasta. Laji elää metsäisillä alueilla Etelä-Mainesta eteläiseen New Yorkiin seitsemän eri osavaltion alueella. Lajia tapaa enimmäkseen Hudson-joen itäpuolelta.
Uudenenglanninkaniini on hämäräeläin, joka aktivoituu iltahämärän aikaan. Se ei kuitenkaan matkusta tavallisesti kauas piilopaikastaan, vaan liikkuu sen lähettyvillä. Laji viihtyy parhaiten vehreässä ympäristössä, jossa on pensaita.
Paritteluaikaan uroskaniinit kilpailevat naaraiden suosiosta jahtaamalla niitä, loikkimalla korkealle ja nahistelemalla keskenään.
Košice - Luník IX

Košice - Luník IX on kaupunginosa Košicen kaupungissa Slovakiassa. Alueella asuu lähes yksinomaan romaneja, ja se on gettoutunut kärsittyään köyhyydestä sekä sosiaalisista ongelmista koko olemassaolonsa ajan. Vuonna 2023 siellä asui 7 146 henkilöä.
Luonnehdinta alueesta.
Luník IX sijaitsee noin 15 minuutin ajomatkan päästä Košicen keskustasta. Sen erottaa kaupungin muista alueista vilkkaasti liikennöity nelikaistainen Myslavskán valtatie sekä pieni puro. Toisella puolella Lunik IX rajautuu metsäalueeseen ja Košicen kaupungin vuonna 1997 sulkemaan kaatopaikkaan.
Luník IX:ssä sijaitsevat paikallisille tarkoitettu päiväkoti ja ala-aste.
Kaupunginosa on Slovakian romanivähemmistön suurin asutuskeskittymä.
Hallinto.
Luník IX:n pormestarina on toiminut vuodesta 2014 Romanien koalitiopuolueen (SRK) Marcel Šaňa.
Historia.
Luník IX:n kaupunginosa perustettiin 1979, kun Košicen rautaruukki oli tuonut kaupunkiin paljon uusia asukkaita. Slovakian sosialistihallituksen pyrkimyksenä oli edistää romanien integroitumista slovakialaiseen yhteiskuntaan, ja Lunik IX:n sijoitettiinkin romanien lisäksi etnisesti slovakialaisia sotilaita sekä poliiseja. Koko Košicessa asui tähän aikaan noin 9 000 romania, jotka olivat joko työn perässä muuttaneita taikka alueella jo vanhastaan asuneita.
Jo tätä ennen samalla paikalla oli sijainnut romanien asuttama kylä, jota kutsuttiin nimellä Tábor (suom. "leiri"). Se oli kuitenkin huonossa kunnossa, ja Košicen kaupunki oli vuonna 1965 voimaan astuneen lain mukaisesti velvollinen hajoittamaan yksinomaa romanien asuttamat alueet. Johtuen Košicen väkiluvun voimakkaasta kasvusta 1960-luvulla sekä rakentamisen yleisestä tilanpuutteesta, Luník IX:n perustamispäätös osui samaan aikaan sen viereiseen Myslavan kaupunginosaan perustetun kaatopaikan kanssa. Vaikka kaatopaikan oli tarkoitus toimia vain vuoteen 1978 asti, venyi sen käyttöikä aina vuoteen 1997 saakka, jonka aikana sitä myös laajennettiin vain noin 500 metrin päähän Luník IX:n kerrostaloista.
Alun perin kaupunginosassa piti asua enintään 2 400 ihmistä, mutta tämä luku ylitettiin pian, ja suurin osa alueella asuneista slovakeista muuttivat pois 1980- ja 1990-lukujen kuluessa. Alueelle ei myöskään sijoitettu puistoja tai muita virkistysmahdollisuuksia, toisin kuin muille samaan aikaan rakennetuille kerrostaloalueille.
Alueen osuuskunta-asunnot siirtyivät valtiolta kunnalliseen omistukseen vuonna 1995. Samalla noin 250 romaniväestöön kuulumatonta perhettä sai mahdollisuuden vaihtaa asuinpaikkaansa joko Košicen keskustaan, taikka vastaperustettuun Ťahanovcen kaupunginosaan. Nämä perheet korvattiin köyhillä romaniperheillä, mikä edisti kaupunginosan ghettoutumista entisestään.
Paavi Franciscus vieraili Lunik IX:ssä vuonna 2021.
Sulo Laine

Sulo Armas Laine (21. elokuuta 1920 Korpiselkä – 21. lokakuuta 1994 Lappeenranta) oli suomalainen vankeinhoidon kehittäjä. Hän suoritti keskikoulun Värtsilän keskikoulussa 1938 ja toimi sen jälkeen Korpiselän kunnan Saarivaaran kansakoulun opettajana vuoden verran. Laine oli pioneeripataljoonan upseeri sekä Pohjois-Kymen suojeluskuntapiirin vt. alisotilasohjaaja. Sodan jälkeen hän toimi Valtiollisen poliisin Kuopion osaston etsivänä. Tämän jälkeen hän siirtyi Leppävirralle Huovilansalmen kansakoulun opettajaksi vuoteen 1947 asti. 
Laine toimi Riihimäen keskusvankilan opettajana 1947–1966 ja apulaisjohtajana 1966–1971. Mikkelin lääninvankilan johtajana hän toimi 1971–1982. Vankilauransa aikana Laine oli uudistushenkinen ja vaikutti vankien aseman ja jälkihoidon parantamiseen merkittävästi. Hän otti myös aktiivisesti kantaa yhteiskunnalliseen keskusteluun. Laine ajoi syyttömien asiaa ja teki useita tuomionpurkuanomuksia. Hän arvosteli suomalaista oikeusjärjestelmää hätiköidyistä tuomioista ja hankaluudesta saada vääriä tuomioita purettua.
Laine kirjoitti vankilapsykologian oppikirjan "Vankeinhoidon kasvatusnäkökohtia," jota käytettiin oppikirjana vartijakursseilla. Hän toimi vartijakurssien opettajana Riihimäen keskusvankilassa 1953–1969.
Poliittinen toiminta.
Laine oli aktiivinen myös politiikassa. Riihimäellä hän oli 1950–1960-luvuilla valtuuston, kansakoululautakunnan, kulttuurilautakunnan, vanhainkodin johtokunnan, kasvatusneuvolan johtokunnan sekä raittiuslautakunnan jäsen. Mikkelissä hän oli 1970-luvulla kaupunginvaltuuston, kaupunginhallituksen, kaupungin poliisiasiain neuvottelukunnan, sosiaalilautakunnan, byrokratiatoimikunnan sekä teknillisen lautakunnan jäsen. Poliittiselta vakaumukseltaan Laine oli alun perin alkiolainen mutta siirtyi Suomen Kristillisen Liiton jäseneksi pian puolueen perustamisen jälkeen. Vuonna 1974 Laine pyrki eduskuntaan. 
Hengellinen toiminta.
Laine edisti vankilalähetystyötä ja vankilasielunhoitoa. Hän toimi myös Viidenteen herätysliikkeeseen kuuluvan Suomen Evankelisluterilaisen Kansanlähetyksen evankelistana.
Yksityiselämä.
Laineen vanhemmat olivat opettaja Yrjö Laine ja Sanni Solehmainen. Laine jäi eläkkeelle vuonna 1982 lopussa ja kuoli vuonna 1994 syöpään 74 vuoden iässä. Laineen puoliso oli vuodesta 1945 Karin Helena Laine, os. Nieminen. Lapsia heille syntyi kolme.
Kiinan viimeinen varoitus

Kiinan viimeinen varoitus () on alkujaan neuvostoliittolainen idiomi. Sillä viitataan varoitukseen, jolla ei kuitenkaan ole todellisia seuraamuksia eikä sen mukaista uhkausta toteuteta.
Yhdysvaltojen ja Kiinan kansantasavallan (tästä lähtien ”Kiina”) välit kiristyivät 1950- ja 1960-luvulla, kun amerikkalaiset hävittäjät tekivät lentoja Taiwaninsalmella osoittaakseen tukensa Kiinan tasavallalle (tästä lähtien ”Taiwan”). Kiinan viranomaiset alkoivat uhkailla amerikkalaisia seuraamuksilla, koska katsoivat lentojen olevan Kiinan ilmatilan loukkaus. Ensimmäinen varoitus annettiin tiettävästi 7. syyskuuta 1958. Lopulta 1960-luvulle tultaessa amerikkalaiset olivat tehneet yli tuhat lentoa Taiwaninsalmella, eikä Kiina ollut tehnyt mitään. Tapauksen johdosta neuvostoliittolaisessa "Vremja"-uutisohjelmassa alettiin käyttää ilmausta ”Kiinan viimeinen varoitus”, ja se jäi pitkäksi aikaa vain neuvostoliittolaiseen poliittiseen sanastoon.
Ilmaus nousi uudelleen suosioon vuonna 2022, kun Yhdysvaltain edustajainhuoneen puhemies Nancy Pelosi vieraili Taiwanissa, ja Kiina uhkaili Yhdysvaltoja seuraamuksilla, mikäli matka toteutuisi. Kun Pelosi lähti takaisin Yhdysvaltoihin, Kiina kutsui Yhdysvaltain Pekingin-suurlähettilään puhutteluun.
While Your Lips Are Still Red

While Your Lips Are Still Red on Nightwishin esittämä tunnuskappale samana vuonna ilmestyneestä Markku Pölösen ohjaamasta "Lieksa!"-elokuvasta. Kappaleen on säveltänyt ja sanoittanut Tuomas Holopainen. Kappaleen laulaa Marko Hietala, minkä lisäksi kappaleella esiintyy Jukka Nevalainen rummuissa. Nightwish ei pitänyt kappaletta osana varsinaista tuotantoaan, mutta kappale julkaistiin "Amaranth"-singlen b-puolena. Kappale on sen lisäksi sisällytetty "Vehicle of Spirit" ja "Made in Hong Kong (And in Various Other Places)" -konserttitaltiointeihin.
Ilta esitti kappaleen Vain elämää -televisiosarjan 15. tuotantokauden Yllätysten päivässä.
Allas (vuoden 2022 elokuva)

Allas on P. V. Lehtisen ohjaama lyhytelokuva vuodelta 2022. Pojan pääosan näyttelee Iivo Tuuri. Elokuva perustuu ohjaajan muistoihin lapsuuden peloista ja tunteista.Se palkittiin kunniamaininnalla (Mention for the Night Award) Signes de Nuit -festivaalilla Ranskassa 2023.
Juoni.
Luurankoasuisen pikkupojan ja isän sanaton matka maauimalaan. Uintiretken luonne muuttuu, kun isän seuraan liittyy vieras nainen.
Pensaskaniini

Pensaskaniini ("Sylvilagus bachmani") on pumpulihäntäkaniineihin kuuluva laji. Lajin levinneisyysalue kattaa kapean Yhdysvaltain länsirannikkoa pitkin kulkevan kaistaleen ja Meksikon Baja Californian ja Baja California Surin osavaltiot. Pohjoisessa levinneisyysalue rajautuu Columbia-jokeen Washingtonin ja Oregonin rajalla.
Pensaskaniinin elinympäristö on tiheää pensasaroa, ja se liikkuu varsin pienellä, noin 2000 m² kokoisella alueella. Lajin pääasiallista ravintoa ovat ruohot, mutta se voi syödä myös muuta kasvillisuutta.
Paritteluaika vaihtelee asuinpaikan mukaan: Kaliforniassa se on joulukuusta touko–kesäkuuhun, kun taas Oregonissa helmikuusta elokuuhun. Tiineysaika on noin 27 päivää. Kerralla pensaskaniini saa keskimäärin 3-4 poikasta. Yhteensä naaras voi saada noin 15 poikasta vuodessa.
Lajia metsästetään riistaeläimenä verrattain vähän, koska sen elinympäristö ei ole usein metsästykselle sopivaa ympäristöä.
Alalajit.
Pensaskaniini voidaan jakaa 14 alalajiin:
Bort-les-Orgues

Bort-les-Orgues on kunta keskisessä Ranskassa Corrèzen departementissa Uuden-Akvitanian alueella. Se sijaitsee Dordognejoen varrella, noin 26 kilometria Usselin kaupungista kaakkoon.
Bort-les-Orgues sijaitsee Ranskan keskiylängöllä, ja kunnan korkein huippu on 860 metriä korkea sammunut tulivuori Puy de Bort. Vuorelle tunnusomainen kaksi kilometriä pitkä ja 80 metriä korkea fonoliittimuodostelma Orgues de Bort.
Vuonna 1942 aloitettiin rakentamaan patoa Dordognejokeen kaupungin yläjuoksulle. Hanke työllisti yli 1 000 ihmistä. Arkkitehti André Coynesin suunnitteleman padon korkeus on 119 metriä ja pituus 390 metriä. Pato valmistui vuonna 1951, jolloin yläjuoksulle syntyi Lac de Bort-les-Orguesin tekojärvi.
Rämekaniini

Rämekaniini ("Sylvilagus aquaticus") on Yhdysvaltain kaakkoisosissa tavattava, pumpulihäntäkaniineihin kuuluva laji. Lajin levinneisyysalue kattaa 15 osavaltiota joko kokonaan tai osittain.
Rämekaniini elää soisilla tai alankoisilla alueilla tai joenuomissa. Alue saattaa myös olla metsäistä, ja tulvakausina rämekaniinit saattavat hakeutua alankoalueelta ylängölle. Tutkimukset viittaavat siihen, että rämekaniinit välttävät avoimia alueita, kuten asuinalueita, maatalousalueita ja teitä. Rämekaniini elää kuitenkin aina veden lähettyvillä. Laji suosii ravintona sarakasveja, mutta se voi syödä myös ruohoja ja muuta kasvillisuutta.
Naaras tulee sukukypsäksi noin 152 päivän ikäisenä, ja tiineysaika on 35–40 päivää. Kerralla rämekaniini saa keskimäärin 1–6 poikasta. Yhteensä naaras voi saada 2–5 poikuetta vuodessa.
Lajia metsästetään riistaeläimenä.
Alalajit.
Rämekaniinista tunnetaan kaksi alalajia:
Aseman koulu (Ii)

 
Aseman koulu on Iissä sijaitseva ala-aste.
Aseman kansakoulu vihittiin käyttöön vasta 12. lokakuuta 1939, vaikka Aseman koulupiiri mainittiin kouluvaliokunnan piirijakoehdotuksessa jo 4. toukokuuta 1924. Koulu rakennettiin Kalevanharjulle 1,2 hehtaarin kokoiselle palstalle. Koululla oli vuoden 1958 syksyyn saakka myös jatkokoululaisia. Vasta tämän jälkeen koulu muuttui varsinaiseksi kuusiluokkaiseksi kansakouluksi. Tilanpuutteen takia rakennettiin uusi koulurakennus, joka valmistui syksyllä 1959. Näin saatiin käyttöön neljä luokkahuonetta, voimistelu-käsityöluokka ja keittola. Lisäksi opettajat saivat vanhan rakennuksen kahden huoneiston lisäksi uuteen rakennukseet toiset kaksi huoneistoa.
Silundum

Silundum (sanoista "silicium" ja "karborundum") on vanha sähkövastuksissa käytettävä aine, jonka resistanssi on lähes riippumaton lämpötilasta. Silicium on alkuaine pii latinaksi ja karborundum on piikarbidin kauppanimi eli materiaalin nimitys liiketoiminnassa. Silundumista on tehty muun muassa elektrodeja sekä sähköliesien ja sähkölämmittimien lämmitysvastuksia. Silundumia valmistetaan siten, että hiilestä tehdään halutun mallinen kappale lopulliseen muotoonsa ja tätä kappaletta kuumennetaan piikarbidijauheen kanssa 1 800–1 900 asteisessa sähköuunissa.
Täytevala

Täytevala () oli oikeudenkäynnissä vannottu vala, jolla asianosainen vahvisti sellaisen tosiasian, minkä oli itse velvollinen todistamaan. Käytössä ollessaan asianosaisen prosessuaalisilla valoilla oli suuri merkitys oikeudenkäynnin lopputuloksen kannalta. Suomessa täytevala ja muutkin asianosaisen valan muodot eli puhdistusvala ja tarjottu vala lakkautettiin, kun uusi todistuslainsäädäntö eli oikeudenkäymiskaaren 17. luvun muutos tuli voimaan vuoden 1949 alussa. Tällöin asianosaisen prosessuaaliset valat korvasi asianosaisen totuusvakuutus.
Hikoiluhoito

Hikoiluhoito eli hikoilemishoito oli 1800- ja 1900-luvulla käytetty hoitomuoto, jossa sairauksia pyrittiin parantamaan hikoilua kiihdyttämällä. Sitä käytettiin hermo-, tulehdus- ja vilustumistautien hoitamiseen. Hien erityksen kiihtyminen aikaansaatiin lääkkeillä tai ruumiinlämpöä kohottamalla. Kehon lämpötilan kohottamiseen käytettiin kuumia juomia, ihoon vaikuttavaa lämpöä tai syvälämpöhoitoa. Ihon lämpötilan kohottamiseen käytettiin kuumaa ilmaa, kuumia hauteita tai kuumia ammekylpyjä. Syvälämpöhoidossa kudoksia lämmitettiin niihin johdetun sähkömagneettisen kentän avulla.
Kalkatungilaiset kielet

Kalkatungilaiset kielet on pieni kieliryhmä, joka kuuluu pama-nyungalaisiin kieliin. Maantieteellisesti se sijoittuu Queenslandin osavaltion länsiosaan.
Kieliryhmään kuuluu kolme kieltä:
Peter Cornwallilainen

Peter t. Petrus Cornwallilainen (noin 1140 – 1221) oli keskiaikainen kristillinen kirjoittaja ja lontoolaisen luostarin priori.
Peter Cornwallilaisen teos "Liber revelationum" on laaja kokoelma taivaallisia näkyjä koskevia kertomuksia. Teos sisältää tarinaa, joista suurin osa on koottu pyhimyselämäkerroista, kronikoista tai kirkkoisien kirjoituksista. Osan kertomuksista Peter kuuli ja merkitsi muistiin itse. Teoksen esipuheessa hän kirjoittaa tehneensä teoksen kumotakseen ne, jotka epäilevät Jumalan, enkelien, sielun ja kuolemanjälkeisen elämän olemassaoloa.
Nikolai Krutšina

Nikolai Jefimovitš Krutšina (; 1928 – 26. elokuuta 1991 Moskova) oli Neuvostoliiton kommunistisen puolueen poliitikko.
Krutšina liittyi Neuvostoliiton kommunistiseen puolueeseen vuonna 1949 ja tuli valituksi puolueen keskuskomiteaan vuonna 1976. Hän valmistui Donin maatalouden valtionyliopistosta vuonna 1953. Krutšina oli Neuvostoliiton korkeimman neuvoston edustaja vuosina 1966–1989 ja Neuvostoliiton kansanedustajien kongressin jäsen vuodesta 1989. Hänelle myönnettiin Sosialistisen työn sankarin arvonimi vuonna 1973.
Krutšina vastasi vuodesta 1983 lähtien kommunistipuolueen budjetti-, finanssi- ja kiinteistöasioista. Hänet löydettiin kuolleena seitsemännessä kerroksessa sijainneen asuntonsa ikkunan alta joitain päiviä Neuvostoliiton vallankaappausyrityksen epäonnistumisen jälkeen. KGB ilmoitti kuolemansyyksi heti itsemurhan. Hieman yli kuukausi myöhemmin myös Grigori Pavlov kuoli samalla tavalla ja yksitoista päivää Pavlovin jälkeen Dmitri Lisovolik. Tapahtumat ilmoitettiin itsemurhiksi ilman tutkintaa. Kaikki kolme miestä tunsivat tarkasti kommunistisen puolueen salaiset finanssijärjestelmät. Puolueen varat olivat kadonneet, ja pelkästään Krutšinan johtaman kiinteistöosaston omistusten arvo oli tiettävästi 9 miljardia Yhdysvaltain dollaria.
Krutšinan asuintaloa kuolinyönä valvonut KGB:n vartija kertoi löytäneensä Krutšinan itsemurhaviestin, jossa luki: ”En ole salaliittolainen, mutta pelkuri minä olen. Sanokaa niin neuvostokansalle.”
Brønnøyn kirkko

Brønnøyn kirkko () on Brønnøyn kunnassa Nordlandin läänissä Norjassa sijaitseva kivinen ristikirkko alun perin 1200-luvulta. Nykyinen ulkoasu on vuodelta 1870.
Velfjordin kirkko

Velfjordin kirkko () on Brønnøyn kunnassa Nordlandin läänissä Norjassa sijaitseva puinen ristikirkko vuodelta 1674.
Byglandin kirkko

Byglandin kirkko () on Byglandin kunnassa Agderin läänissä Norjassa sijaitseva puinen ristikirkko vuodelta 1838.
Årdalin kirkko (Bygland)

Årdalin kirkko () on Byglandin kunnassa Agderin läänissä Norjassa sijaitseva kahdeksankulmainen puukirkko vuodelta 1828.
Årdalin kirkko

Årdalin kirkko voi tarkoittaa seuraavia norjalaisia kirkkorakennuksia:
Austadin kirkko (Bygland)

Austadin kirkko () on Byglandin kunnassa Agderin läänissä Norjassa sijaitseva puinen pitkäkirkko vuodelta 1880.
Olga Katšura

Olga Sergejevna Katšura (; 12. toukokuuta 1970 – 3. elokuuta 2022 Horlivka) oli ukrainalaissyntyinen, vuonna 2014 Venäjän tukemien separatistien joukkoihin liittynyt everstiluutnantti.
Katšura työskenteli Horlivkan poliisissa ennen kapinallisjoukkoihin liittymistä vuonna 2014. Hän sai vuonna 2015 everstin arvon Donetskin kansantasavallassa. Hän komensi rakettijoukkojen divisioonaa. Ukrainan asevoimien mukaan Katšura syyllistyi sotarikoksiin. Vuonna 2021 hänet tuomittiin poissaolevana kahdentoista vuoden vankeusrangaistukseen ja hänen omaisuutensa määrättiin takavarikoitavaksi osallistumisesta terroristijärjestön toimintaan. Horlivkassa Katšura nimitettiin kunniakaupunkilaiseksi. Hän johti kaupungin voimanostoliittoa.
Katšura kertoi Venäjän tiedotusvälineissä nauttivansa ukrainalaisten tappamisesta. Hän sai surmansa ohjuksen osuttua hänen autoonsa Horlivkassa. Hän oli haavoittunut jo useampaan otteeseen aiemmin. Katšura sai postuumisti Venäjän federaation sankarin arvonimen. Hänellä oli kaksi lasta.
Sandnesin kirkko (Bygland)

Sandnesin kirkko () on Byglandin kunnassa Agderin läänissä Norjassa sijaitseva kahdeksankulmainen puukirkko vuodelta 1844.
Sandnesin kappeli

Sandnesin kappeli () on Byglandin kunnassa Agderin läänissä Norjassa sijaitseva kahdeksankulmainen puukirkko vuodelta 1940.
Volleberg

Volleberg on taajama Kristiansandin kunnassa Agderin läänissä Norjassa. Taajaman pinta-ala on 0,3 neliökilometriä ja asukasluku 572 vuonna 2023.
Showtime, Storytime

Showtime, Storytime on suomalaisen metalliyhtye Nightwishin livealbumi ja videojulkaisu, joka julkaistiin 29. marraskuuta 2013 Nuclear Blastin kautta. Ensimmäinen DVD sisältää konserttitaltioinnin yhtyeen esiintymisestä Wacken Open Air -festivaalissa 3. elokuuta 2013, jonka ohjasi Ville Lipiäinen. Noin puolitoistatuntinen esiintyminen kuvattiin 17 kameralla. Toinen DVD sisältää kaksituntisen dokumentin "Please Learn the Setlist in 48 Hours", joka kertoi yhtyeen maailmankiertueesta, jolloin laulaja vaihtui Floor Janseniin. Samalla levyllä on myös "I Want My Tears Back" -kappaleen livetaltiointi Hartwall-areenalta ja "Ghost Love Scoren" taltiointi Buenos Airesista.
Albumi ylsi Suomen virallisen albumilistan 23. sijalle viikolla 49 vuonna 2013, sekä DVD-listan 1. sijalle.
Nodeland-Brennåsen

Nodeland-Brennåsen on taajama Kristiansandin kunnassa Agderin läänissä Norjassa. Taajaman pinta-ala on 3,5 neliökilometriä ja asukasluku 4 625 vuonna 2023.
Anders Berch

Anders Berch (4. maaliskuuta 1711 Larsbo – 14. joulukuuta 1774 Uppsala) oli ruotsalainen kansantaloustieteilijä ja Uppsalan yliopiston professori vuodesta 1741. Hän kannatti merkantilismia ja talouden eri resurssien tarkkaa tilastointia. Berch julkaisi vuonna 1747 ensimmäisen ruotsinkielisen taloustieteen oppikirjan "Inledning till allmänna hushållningen". Hän myös opetti taloustiedettä tulevalle kuninkaalle Kustaa III:lle.
Flemming Hvidberg

Flemming Hvidberg (17. joulukuuta 1897 – 21. helmikuuta 1959) oli tanskalainen konservatiivisen kansanpuolueen poliitikko, joka toimi kansankäräjäedustajana vuosina 1943–1959 ja Tanskan opetusministerinä 1950–1953. Hän oli myös pappi ja teologian professori Kööpenhaminan yliopistossa.